SKRIFTLIG FORESPØRGSEL E-3153/02

af Hélène Flautre (Verts/ALE), Bart Staes (Verts/ALE)og Jan Dhaene (Verts/ALE) til Kommissionen

(5. november 2002)

Om: PCB-kontaminering på tværs af grænser

Under målingskampagnen i 2002 fandt den flamske regionsregering blandt resultaterne fra et stort biologisk monitoreringsnetværk en farlig koncentration af PCB på kontrolstederne i Menin. Det biologiske monitoreringsprojekt er koncentreret om de mest giftige former af PCB, især PCB 126.

Kontrolstederne langs den lokale flod Leie viser en vedvarende høj koncentration af PCB 126-kontaminering med værdier op til 45 pg TEQ pr. m2/dag. På nuværende tidspunkt er det ikke klart, hvor PCB-kontamineringen stammer fra. Den flamske regering går ud fra, at kilden ligger på fransk side, fordi Menin ligger lige op til den franske grænse.

Selvom den flamske regering henvendte sig til den franske regering for at finde en konstruktiv fælles løsning på problemet med forurening på tværs af grænsen, viser denne sag, at direktiv 96/59/EF(1) om PCB og PCT ikke er blevet rigtigt gennemført.

Hvor mange tjenestemænd i EU-Kommissionens Generaldirektorat for Miljø beskæftiger sig med gennemførelsen af direktiv 96/59/EF om PCB og PCT? Er antallet af eksperter tilstrækkeligt til at kontrollere gennemførelsen?

Giver Frankrig og Belgien EU-Kommissionen tilstrækkelige oplysninger til at sikre en grundig kontrol med det ovennævnte direktiv? Hvordan er situationen i de andre medlemsstater?

Yder Kommissionen hjælp i tilfælde af PCB-kontaminering på tværs af grænser, og opfordrer den medlemsstaterne til at løse lignende problemer i fællesskab?

(1) EFT L 243 af 24.9.1996, s. 35.

Svar afgivet på Kommissionens vegne af Margot Wallström

(29. januar 2003)

Arbejdet med at gennemføre Rådets direktiv 96/59/EØF af 16. september 1996 om bortskaffelse af PCB og PCT koordineres af to tjenestemænd i generaldirektoratet, som foruden dette direktiv også er ansvarlige for anden EU-miljølovgivning. Desuden deltager de tjenestemænd, som i de enkelte medlemsstater er ansvarlige for gennemførelsen af Fællesskabets miljølovgivning, i forberedelsen og opfølgningen af overtrædelsesprocedurerne i forbindelse med både dette direktiv og anden lovgivning. Som svar på det ærede medlems spørgsmål om de forhåndenværende ressourcers tilstrækkelighed kan Kommissionen bekræfte, at gennemførelse af Fællesskabets lovgivning i overensstemmelse med EF-traktatens artikel 211 er en prioritet for Kommissionen. Inden for de begrænsede ressourcer søger Kommissionen at udvide det personale, som beskæftiger sig med lovgivningens gennemførelse.

Frankrig og Belgien har ikke inden for det fastsatte tidsrum givet alle de oplysninger, der forlanges i direktiv 96/59/EF. Frankrig blev dømt ved Domstolen i 2002, og Kommissionen besluttede i december 2002 at indlede en procedure i henhold til EF-traktatens artikel 228 mod Frankrig for manglende opfyldelse af Domstolens dom. Efter en begrundet udtalelse forelagde Belgien oplysninger, som nu er ved at blive undersøgt i forhold til lovgivningens krav.

I 2000 indledte Kommissionen overtrædelsesprocedure i henhold til EF-traktatens artikel 226 ved at sende en åbningsskrivelse til samtlige 15 medlemsstater, fordi de ikke havde givet de oplysninger, der forlanges i direktiv 96/59/EF. Foruden Frankrig blev også Spanien, Italien og Luxembourg dømt ved Domstolen i 2002. For Domstolen verserer for tiden sager mod Tyskland, Grækenland og Portugal. Sagerne mod de øvrige medlemsstater er enten blevet afsluttet eller er ved at blive undersøgt.

Dekontaminering af bestemte steder er normalt ikke blandt de aktiviteter, der finansieres af Kommissionen. Dog opmuntrer og støtter Kommissionen ethvert samarbejde mellem medlemsstaterne om at udveksle oplysninger og i fællesskab forebygge, eller hvis dette ikke er muligt, bekæmpe disse grænseoverskridende forureningstilfælde.